google/wiki40b huggingface dataset:
Vilmar Ruus

Vilmar Ruus (16. juuni 1929 Tallinn – 30. mai 1985 Tartu) oli Eesti ajaloolane ja majandusteadlane.

Elulugu

Lõpetas 1949 Tallinna 2. Keskkooli ja 1955 Tartu Riikliku Ülikooli majandusteaduskonna; ajalookandidaat (1965, TRÜ), väitekiri "Eestimaa Kommunistliku Partei tegevus ja kogemused kaubanduse sotsialistlikul ümberkorraldamisel (1940–1941)". Oli 1955–1958 TRÜ marksismi-leninismi kateedri assistent, 1958–1962 aspirant, 1962–1968 NLKP ajaloo kateedri vanemõpetaja, 1975–1976 vanemteadur, 1968–1975 ja 1976–1985 dotsent. Eestimaa Kommunistliku Partei TRÜ komitee sekretär (1967–1969).

Teadustöö

Uurimisvaldkond: sotsialistlikud ümberkorraldused Eestis.

Isiklikku

Vilmar Ruus oli Maie Ruusi abikaasa ja Jüri Ruusi isa.
MTV Europe

MTV Europe ajalugu

MTV Europe kuulub täielikult ja seda juhib MTV Networks Europe. See käivitati 1. augustil 1987 Viacom ja BT ühistu kokkuleppel, mis kestis 1991. aastani, kui Viacom võttis üle täieliku omanikuõiguse. MTV Europe käivitus Amsterdamist, Hollandist Elton Johni otsekontserdiga. 1989. aastal kolis see üle Londonisse, kust seda hakati edastama ja produtseerima.
MTV Europe on nähtav üle terve Euroopa satelliidi, kaabli ja maapealse televisiooni abil. 1997. aastal hakkas MTV Europe laienema peaaegu igasse riiki Euroopas. 1997 aasta märtsis käivitus MTV Saksamaa. Samal aastal juulis käivitus MTV UK & Iirimaa aga MTV Itaalia kolm kuud hiljem septembris. MTV Nordic Skandinaaviale käivitus 1998. aasta juunis. Alates 2000. aastast MTV käivitas palju teisi piirkondlikke kanaleid kogu mandril, sisaldades: MTV Prantsusmaa, MTV Poola, MTV España, MTV NL, MTV Rumeenia, MTV Adria, MTV Türgi, MTV Balti, MTV Portugal, MTV Kreeka, MTV Soome, MTV Norra, MTV Rootsi, MTV Taani, MTV Ukraina ja MTV Tšehhi koos paljude spetsialiseerunud muusika kanalitega, sealhulgas MTV Two, MTV Base, MTV Dance, MTV Brand: New (Itaalia), MTV Brand New (NL), MTV Pulse (Prantsusmaa), MTV Gold (Itaalia), MTV Hits (UK) ja MTV Hits (Itaalia). 
Alates 2009. aastast on MTV Euroopa endiselt nähtav järgmistes väiksemates riikides, kus pole kohalikku MTV versiooni: Armeenia, Aserbaidžaan, Bulgaaria, Fääri saared, Gruusia, Island, Iisrael, Luksemburg, Moldova ja Malta. Siiski on veel olemas Ungaris, MTV Ungari kõrval. MTV Europe on veel nähtav ka Põhja-Aafrikas, sealhulgas kohaliku Põhja-Aafrika MTV Base kõrval.
2009. aasta novembrist on MTV Europe jälle nähtav Balti riikides majanduslike probleemide tõttu. MTV Networks Baltic oli sunnitud sulguma (kuid asendati MTV Europe kanaliga) Leedu ja Läti MTV versiooni. See mõjutas ka Eesti MTV versiooni.

Saated

MTV UudisedEuro Top 20MTV LiveWorld Chart ExpressThe LickLick ShotsHitlist UKMTV MonoChill Out ZoneParty ZoneAlternative NationSuperockHeadbanger's BallEurope Dancefloor ChartSo 90sMTV Suurimad HitidTotal Request LiveTop 10 @ 10MTV's Most WantesMTV AlarmNumber Üks HitidSummer of MTVRocki edetabelMusic Mix
184. Eesti julgestusgrupp

Tegevus

Jamburgist saadeti julgestusgrupi 15. sadakond ja üks 16. sadakond rühm Slantsõsse ning 14. sadakond läks Kotlõsse Punaarmee sõjavange valvama.
Julgestusgrupi staap ja 16. sadakond kaks rühma jäid esialgu Jamburgi, kus kaks rühma rakendati vahiteenistusse Narva-Leningradi maanteel ja partisanide ning nõukogude vägedest taganemisel metsa jäänud punaväelaste, kes käisid külades toitu röövimas, ohjeldamiseks. 
1942. aasta veebruari lõpus viidi julgestusgrupi 14. sadakond rindele Tšisto-Palkino piirkonda, Tosno raudteejaamast 40-50 kilomeetrit itta, suurte soode ja metsadega "Makarovskaja pustõnja" piirkonda, kus viibisid kuni maikuu lõpuni 1942. aastal. Sadakond kaotas langenutena üle kümne mehe ja haiglasse oli saadetud 25 meest, juuni esimestel päevadel saadeti sadakond Ust-Lugasse.
Julgestusgrupi 16. kompanii viidi 1942. aasta jaanuari alguses Jamburgis lähedal Leningradi oblasti idaosas asuva Luuga lahe äärde Koskolovo külla, kus teostati rannavalvet, kuna Lavansaaril olid nõukogude väed.  Juulikuus 1942. aastal lõppes 16. sadakonna puhkus ja kolmveerand meestest saadeti Kotlõsse vangilaagri vahtkonda.
Julgestusgrupi 18. sadakond asus samas piirkonnas kuid teostas rannavalve asmel eriülesandeid, teostas lahingluure Lavansaarele. Pärast eduka luureülesande läbiviimist viidi sadakond üle Kundasse, kus sai ülesande  Tütarsaare ründamiseks. Edukalt alanud lahingu käigus avastati aga, et saart kaitsesid mitte  enam venelased vaid soomlased, kes olid päev varem juba saare vallutanud. Paar päeva kaitses sadakond koos soomlastega saart nõukogude vädege rünnakute vastu, siis tuli aga kiiresti saarelt lahkuda. 
Julgestusgrupi 15. sadakond leitnant Alfons Rebase juhtimisel rakendati jaanuaris 1942 Volhovi kotis ümberpiiratud nõukogude väeüksuste likvideerimisele.
Vastavalt 1942. aasta 1. mai raportile kuulus julgestusgruppi sel hetkel 18 ohvitseri, 88 allohvitseri ja 544 reameest pluss kaks sakslasest allohvitseri ja 9 reameest. Kolm kompaniid asusid Luga lahel rannakaitses ja neljas kompanii oli XXVII korpuse alluvuses rindel.
1942. aasta 15. mail viidi julgestusgrupid Saksa Korrapolitsei alluvusse ning 184. Eesti JG nimetati 284. kaitsepataljoniks, 21. augustil 1942. aastal allutati väeosa uuesti Wehrmachti väeosale.

Reorganiseeerimine

1942. aasta oktoobrist muutus pataljon tagalateenistusüksusest rindeüksuseks. 23. oktoobril 1942. aastal lõppes julgestusgruppide vabatahtlike aastane teenistusleping, ning umbes pooltest saksa sõjaväe teenistusse jäänud julgestusgruppide vabatahtlikest moodustati 3 idapataljoni. 
Oktoobris 1942 nimetati 184. Eesti Julgestusgrupp ümber 660. Idapataljoniks (Ost-Batailon 660) sama aasta jõulude ajal, 660. Eesti Pataljoniks (Estnische-Batailon 660).
Usulahk

Ketserlus ja hereesia Euroopas

Arianism - Montanism - Donatism (donatistid) - Monofüsiidid - Paulikiaanlus - Katarlus (katarid) - Albilased - Pelagism (pelagistid) - Apostoolia ?(apostoolikud) - Lollardid - Anabaptism (anabaptistid)
Flagellandid - adamiidid - Valdeslased - Hussiidid (kariklased ja taboriidid) - Böömi vennad - Kalvinism - Taboriidid - Valdeslased - jansenistid - Pietism - Baptism - Vt mõisteid: Antitrinitaarid - Protestantism - priilased

Venemaal

Bobogomiilid - Vanausulised - Hlõstid - Molokaanid - Võglased - Filipplased - jooksikud - Skopetsid - Fedossejevlased - Artamonovlased - strigolnikud - Juuditsemine (juuditsejad)
Uued: Vissarionlased

Ameerika (uued) usulahud:

Mormoonid - Jehoova tunnistajad - Kristuse Kogudus
Bukaresti Henri Coandă rahvusvaheline lennujaam

Ajalugu

Teise maailmasõja ajal kasutati Otopeni lennujaama Saksa õhuväe lennuväebaasina. Kuni 1965. aastani oli see Rumeenia õhujõudude kasutuses.
Oslo metroo

Oslo metroo (norra T-banen) on Norra pealinnas Oslos ja selle lähialadel alates 1966. aastast käigus olev metroo. See loodi mitmetest trammi ja linnalähirongiliinidest ning tunnelitest, millest pikim on kesklinna alt kulgev 7 060 m pikk Majorstuen-Hasle tunnel. Aastal 1928 avati tunnel Majorstueni ja Rahvusteatri vahel, mida on peetud ka Oslo metroo sünniajaks.
Metrool on 6 liini 95 jaamaga. Radade kogupikkus on 80 km. 2011 aastal oli metrool 81 miljonit reisijat.
Rongid sõidavad kell 5.00–1.00 (nädalalõppudel 6.00–1.00) 15 minutiliste vahedega.
Jean-Daniel Colladon

Jean-Daniel Colladon (15. detsember 1802 Genf – 30. juuni 1893 Genfi kanton) oli Šveitsi füüsik.
Colladon tudeeris algselt juurat, kuid töötas seejärel Ampère'i ja Fourier' laboratooriumites. Ta sai Prantsuse Teaduste Akadeemialt koos Charles Sturmiga auhinna helikiiruse mõõtmise eest vees.
Pooleteramees

Pooleteramees on talupoeg, kes kasutatava maa (rendimaa) eest annab maaomanikule poole oma viljasaagist. s.t maksab pooleterarenti.
Nikolaos Mesarites

Nikolaos Mesarites (kreeka keeles Νικόλαος Μεσαρίτης, sündinud umbes 1163/4 – surnud pärast 1216) oli Bütsantsi vaimulik ja kirjanik, tegutses Efesose metropoolias Nikaia keisririigis.

Eluloolist

Sündis 1163.–1164. aasta paiku Konstantinoopolis. 12.–13. sajandi vahetusel oli ta Konstantinoopoli suure palee kirikute skeuophylax (liturgiliste ruumide ja esemete ülevaataja). Pärast Konstantinoopoli rüüstamist 1204. aastal jäi ta linna ja oli kohaliku kreekakeelse elanikkonna kõneisik ja esindaja, kes osales kirikuga seotud diskussioonides ja otsustes. 1206. aastast kuni 1208. aastani elas ta Nikaias, säilitades siiski sidemed Konstantinoopoliga. Nimetati 1213. aastal Efesose metropoliidiks, tiitliga "kogu Aasia eksarh" ja 1214. aastal osales Nikaia keisririigi esindajana kardinal Pelagiuse (Pelagio Galvani) kokku kutsutud nõupidamisel, mille siht oli saavutada õigeusu kiriku vaimulikkonna minekut Rooma paavsti alluvusse. Mesaritese täpne surma-aasta on teadmata.
Roberto Ayala

Roberto Fabián Ayala (sündinud 14. aprillil 1973 Paranás,Entre Ríose provintsis) on endine Argentina jalgpallikoondise kaitsja.
Argentina rahvuskoondises debüteeris Ayala 16. novembril 1994, kui mängiti Tšiili meeskonnaga. Karjääri jooksul on ta koondises mänginud 115 korda ja löönud 7 väravat. Ayala on kuulunud Argentina koondisse kolmedel maailmameistrivõistlustel (1998, 2002 ja 2006). Kõige paremini on koondisel läinud 2006. aastal Saksamaal, kui jõuti veerandfinaali ning kus veerandfinaalmängus Saksamaa vastu lõi Roberto Ayala ka avavärava. Mängu normaalaeg lõppes 1:1 viigiga. Lisaaeg ei toonud selgust ja tuli võtta kasutusele penaltilöömine. Ayala lõi teisena oma penalti, kuid Saksamaa väravavaht Jens Lehmann tõrjus selle. Penaltite löömine lõppes sakslaste võiduga 4:2. 
Klubi tasandil on ta mänginud Ferrocarril Oestes (1991–1994), River Plates (1994–1995), Napolis (1995–1998) ja AC Milanis (1998–2000).

Isiklikku

Roberto Ayala on 177 cm pikk.
Arne Mikk

Arne Mikk (sündinud 18. aprillil 1934 Viljandis) on eesti lavastaja ja teatritegelane.
Aastal 1952 lõpetas ta Viljandi II Keskkooli ning alustas lauluõpinguid Tallinna Muusikakoolis professor Aleksander Arderi klassis.
Aastatel 1956–1961 õppis ta Tallinna Riiklikus Konservatooriumis.
Aastatel 1952–1955 ja 1961–1963 laulis Mikk Rahvusooper Estonia ooperikooris. 1963–1966 oli ta teatri muusika- ja kirjandusala juhataja ning 1966–1970 lavastaja assistent. Sel perioodil esines ta mitmes soolorollis, sealhulgas Mozarti "Võluflöödis", Puccini "Boheemis" jm.
Arne Mikk stažeeris lavastajana 1972. aastal Berliini Komische Operis W. Felsensteini ja 1974–1975 Moskvas Suures Teatris Boriss Pokrovski käe all.
Aastal 1970 sai Mikust Estonia Rahvusooperi ooperilavastaja, 1977. aastal peanäitejuhi kohusetäitja ning aastatel 1978–1995 tegutses ta peanäitejuhina.
2002. aasta sügishooajast sai temast Estonia loominguline juht.
Õppejõuna asus 1976. aastal lavastajana tööle Eesti Muusikaakadeemia ooperistuudiosse.
Külalisena on ta lavastanud Moskvas Suures Teatris ja Kammerooperis, Buenos Airese Teatro Colónis, Schwerinis, Krasnojarskis, Tamperes, Lahtis, Helsingis ning Turus.
Kajak (laev)

Kajak oli 1902. aastal Šotimaal ehitatud kaubaaurik.

Ajalugu

Laeva esialgseks nimeks oli Bacchus, hiljem Zandbergen. Esimese maailmasõja ajal omandas laeva Lääne-Vene Laevaselts, pannes nimeks Gagara. Pärast Oktoobrirevolutsiooni Gagara natsionaliseeriti ja sai nimeks Severnaja Kommuna. Laev oli Balti laevastiku koosseisus transpordilaev.
4. detsembril 1918 pidas Eesti vahilaev Laene Vene-Aasia Laevaseltsile kuuluva laeva Soome lahel kinni ja saatis selle Tallinnasse. Laev anti üle Tallinna Laevaühisusele ja ristiti Kajakuks. Pärast järgnevaid vaidlusi Londonis asuva Vene-Aasia Laevaseltsi kontoriga otsustati, et laev jääb Eestile. Kajak oli teadaolevalt suurim Eesti laev enne kaubalaeva-kalalaeva Eestirand hankimist.
1940-1941. aastal suudeti laev hoolimata algselt Buenos Aireses asumisest tuua Nõukogude Liitu ja natsionaliseerida. Teise maailmasõja ajal sõitis Kajak Kaug-Idas. 1954. aastal laev lammutati.
Ivan Šiškin

Ivan Ivanovitš Šiškin (vene Иван Иванович Шишкин; 25. jaanuar (vkj. 13. jaanuar) 1832 Jelabuga, Vjatka kubermang – 20. märts (vkj. 8. märts) 1898 Peterburi) oli vene maalikunstnik ja graafik. Ta oli peredvižnikute ühingu liige.

Haridus

Ivan Šiškin sündis kaupmehe peres Vjatka kubermangus Jelabuga linnas, mis praegu jääb Tatarstani. 12-aastaselt astus ta Kaasani gümnaasiumi, ent 5. klassis jättis ta selle pooleli.
1852–1856 õppis ta Moskva Maali-, Raid- ja Ehituskunstikoolis ja 1856–1860 Peterburi Kunstide Akadeemias. Ta ei rahuldunud maalimisega akadeemia seinte vahel, vaid töötas sageli väljas, maalides natuurist. Õpingute jooksul anti talle kaks väikest hõbemedalit (klassikalise joonistuse ja Peterburi vaate eest 1857), suur hõbemedal (Valamo vaate eest 1858), väike kuldmedal (Peterburi-lähedaste maastike eest 1859) ja suur kuldmedal (kahe vaate eest Valamole 1860).
Suure kuldmedaliga kaasnes stipendium õpinguteks välismaal. Ta sõitis 1861 Münchenisse ja 1863 Zürichisse, õppides peamiselt loomi natuurist maalima. Sealt tegi ta reise Genfi ja Düsseldorfi. Tellimustöö "Vaade Düsseldorfi lähedal" tõi talle akadeemiku tiitli. Sel ajal tegi ta ka palju sulejoonistusi. Aastal 1866, kui stipendium lõppes, naasis ta Peterburi.

Elu tunnustatud kunstnikuna

Viiel järgmisel aastal oli ta Peterburi Kunstide Akadeemia liige. Peaaegu igal aastal rändas ta mööda Venemaad, et loodust maalida. Pärast peredvižnikute ühingu moodustamist hakkas ta nende näitustel esinema, esialgu sulejoonistustega.
Aastast 1870 kuni surmani tegeles ta peamiselt graafikaga.
Aastal 1873 andis akadeemia talle professori tiitli pildi "Metsatihnik" eest.
Paula Fernandes

Paula Fernandes de Souza (stiliseeritult Paula Fernandes; sündinud 28. augustil 1984) on Brasiilia laulja.
Tema kuulsamad laulud on "Meu Eu em Você", "Pra Você", "Não Precisa" ja "Sensações".
Jeremy Brett

Isiklikku

Tal oli kolm vanemat venda: John, Patrick ja Michael. Näitleja Martin Clunes on ta nõbu. Tal oli düsleksia ja bipolaarne häire. Ta oli biseksuaalne.
Abiellus 24. mail 1958 näitleja Anna Masseyga (Raymond Massey tütar), nende poeg David Huggins sündis 1959. Nad lahutasid 22. novembril 1962. Aastatel 1969–1976 oli Brett suhetes näitlejate Gary Bondi ja Paul Shenariga. Aastatel 1976–1985 oli Brett abielus Joan Sullivan Wilsoniga kuni tolle surmani.
Alcamo

Nimi ja ajalugu

Nime päritolu on lahtine. Ühe oletuse järgi sai asula nime muslimist palgasõdurite pealiku Al-Qāmūqi (القاموق‎) või Al-Qāmah' järgi, kes legendi järgi 828 asutas asula Bonifato mäe nõlvadele. Teise oletuse järgi pärineb see araabia sõnast al-qāmah ('mudane või viljakas maa').
Legendi järgi rajati Alcamo roomlaste asunduse Longaricum kohale. Kaks künkakest Alcamo vapil öeldakse kujutavat Longaricumi ja Alcamot.
Esmakordselt mainib Alcamot kirjalikult 1154 Muḩammad al-Idrīsī "Rogeri raamatus". Ta kirjeldab Al-Qāmah't Calatubo linnusest ja nimetab seda manzil ('talu või majade rühm'), millel on viljakad maad ja õitsev turg. Üle poole elanikest olid araablased.
Aastast 1185 pärinev Andaluusia palveränduri päevik kinnitab, et Alcamo on araabia päritolu: ta nimetab seda beleda (mošee ja turuga koht). 
Pärast araablasi oli Alcamo kõigepealt normannide ja seejärel Švaabimaa hertsogkonna võimu all. Asulas elasid muslimid ning see oli jagatud neljaks osaks: S. Vito, S. Leonardo, S. Ippolito e S. Nicolò. 
Saratseenide mässude sari aastatel 1221–1243 ajendas keiser Friedrich II araablasi Alcamost küüditama ning Alcamo sai aegamööda kristlaste asulaks. 13. sajandil tekkis ka asula praegusesse asukohta mäe jalamile. Hiljem tehti mäe nõlval paiknenud asula maatasa.  
Alcamo oli järgemööda erinevate lääniisandate käes. Alguses oli see Ventimiglia suguvõsa käes. Neilt pärinevad Ventimigliade linnuse varemed Monte Bonifato mäel. Järgmised isandad olid Modica krahvid, kellelt pärineb hästi säilinud Modica krahvide linnus.
Alcamo vanalinn pärineb 14. sajandist. 
1500. aasta paiku oli Alcamo mõnda aega türgi piraatide vastu võidelnud õiguskapteni Ferdinando Vega jurisdiktsiooni all. Alcamo piirati linnamüüriga, milles oli neli väravat: Porta Palermo praeguse via Rossotti lõpus, Porta Corleone praeguse via Communale Navarra lõpus, Porta di Gesù Alcamo Santa Maria di Gesù kiriku ees frantsisklaste kloostri kõrval ja Porta Trapani via Communale Navarra alguses. 
Aastal 1631 andis asekuningas Francesco La Cueva Alcamole linnaõigused.
Brest-Litovski rahuleping

Rahuläbirääkimised

1917. aasta oktoobrirevolutsiooni järel soovisid Nõukogude Venemaad valitsevad bolševikud Lenini juhtimisel teha separaatrahu Venemaa ja Saksamaa vahel. Läbirääkimised algasid Saksamaa vägede poolt sõja käigus okupeeritud Brest-Litovskis ohvitseride kasiinos 19. novembril (vkj) 1917. Pärast mitut vaherahu pikendamist jõuti lõpuks rahu sõlmimiseni, kuid sakslased andsid 10. veebruaril (ukj) 1918 üle esimese ultimaatumi, kus määrasid rahujooneks vägede seisu idarindel (venelaste läänerindel). Sakslastele jäid juba okupeeritud Väinamere saared (ultimaatumi tekstis: Moonsundi arhipelaag), Riia linn ja rindejoon Läti aladel, kogu Leedu, Valgevene ja Ukraina lääneosad ning Poola.
Vene delegatsiooni juht Lev Trotski teatas seepeale, et Venemaa lahkub läbirääkimistelt jätkamata sõda ja tegemata rahu. Selline avaldus jättis sakslastele vabad käed edasiseks tegutsemiseks. Vastavalt ultimaatumis määratud päevale läks 18. veebruaril 1918 Saksa rinne idasuunas liikuma ja venelaste revolutsioonilisest korratusest haaratud väed taganesid.
Audrey Tang

Audrey Tang (hiina keeles 唐凤, pinyinis Táng Fèng, sündinud 18. aprillil 1981, varem Autrijus Tang) on Taiwani vaba tarkvara arendaja ja alates 1. oktoobrist 2016 Taiwani digiminister. Ametisse asudes oli Tang noorim minister ja esimene transsooline kõrgem valitsusamentik Taiwanil.
Tang algatas aastatel 2001‒2005 CPANis üle 100 vabavaralise tarkvaraprojekti ning on algatanud Pugs-projekti raames Perl 6 väljatöötamise. Digiministrina seisab radikaalse läbipaistuse eest ja kohandab digivahendeid kodanike arvamuse toomiseks otsustusprotsessidesse. Tema ja ta mõttekaaslaste liikumisest G0v väljatöötatud platvorm vTaiwan põhineb eri avatud lähtekoodiga osalustööriistadel, mis üheskoos võimaldavad teha ettepanekuid, infot jagada ja väljendada oma seisukohti, korraldada häkatone jpm. Platvormi üks eesmärke on selgitada konsensust polariseerunud debati olukorras, seda kasutati nt Uberi regulatsiooni väljatöötamisel.
Pelikan (perekond)

Pelikan (Pelecanus) on lindude perekond pelikaniliste seltsis.
Eestis on harva eksikülalisena nähtud üht selle perekonna liiki – Pelecanus onocrotalus.
Toomas Ordlik

Toomas Ordlik (sündinud 26. novembril 1953 Tallinnas) on Eesti tehnikateadlane.

Elulugu

Toomas Ordlik on kooliõpetaja poeg.
Lõpetas 1972 Tallinna 47. Keskkooli, 1977 TPI elektrotehnikateaduskonna, tehnikamagister (1992, TPI), väitekiri "CAD-süsteemid ehitusprojekteerimisel". Oli 1977–88 TPI arvutuskeskus vaneminsener, 1988–92 TTÜ Informaatikainstituudi täiendusõppe osakonna vanemõpetaja, 1992–97 dotsent, 1997– Eesti Panga infotehnoloog. Osales TPI-s uue instrumentaaltarkvara süsteemi PARES loomises, süsteem leidis üleliidulist rakendamist NSV Liidu Teadus- ja Tehnikakomitee süsteemis.

Teadustöö

Põhiteadusalaks informaatika, uurinud ehitusala raalprojekteerimist ja andmebaase. Olnud Eesti Informaatika Seltsi juhatuse liige. 20 teadustrükist, sh õppevahendid.
Kalypso

Etümoloogia

Kalypso nimi tuleneb vanakreeka verbist καλύπτω, mis tähendab “katma“, “peitma“, “varjama“. See on vastandsõna verbile ἀποκαλύπτω, mille tähendus on “nähtavale tooma“. Selle põhjal on välja pakutud, et Kalypso võis algselt olla surnute jumalanna.

Odüsseia

Kalypsot tuntakse peamiselt tänu Homerose eeposele „Odüsseia“, milles ta hoiab oma saarel kinni legendaarset Kreeka kangelast Odysseust, et teha temast oma surematu abikaasa. Homeros kirjutab, et Odysseus oli vangistuses seitse aastat, aga Pseudo-Apollodorose väitel oli tegemist oli viie aastaga. Lisaks on hilisem Rooma kirjanik Hyginus öelnud, et tegemist oli vaid ühe aastaga. Vangistuse ajal magab Odysseus Kalypsoga, aga soovib peagi olukorra muutumist.
Odysseus ei taha ega suuda enam kauem olla lahus oma naisest Penelopest ning kavatseb seda Kalypsole öelda. Tema patroon jumalanna Athena palub Zeusil anda käsk Odysseus saarelt vabastada ning seda viimane ka teeb. Zeus saadab Hermese Kalypsole ütlema, et too laseks Odysseusel saarelt lahkuda, sest nende kahe saatus pole elada igavesti koos. Kalypso reageerib sellele vihapurskega ning väidab, et jumalad vihkavad jumalannade suhteid surelikega. Tundes siiski muret oma armastatu Odysseuse pärast, annab Kalypso talle paadi, veini ning leiba. Viimaks sõnub Odysseus, et on teadlik Kalypso ilust, mis ületab Penelope oma, aga ta tahab koju jõuda teistel põhjustel.
Homeros ei maini, et Kalypsol oleks olnud lapsi. Hiljem on väidetud, et Kalypso sünnitas Odysseusele poja Latinuse, kelle emaks on harilikult peetud Kirket. Teiste andmete põhjal sünnitas Kalypso Odysseusele kaks last, Nausithouse ja Nausinouse.

Kalypso popkultuuris

Prantsuse teadlane Jacques-Yves Cousteau nimetas oma uurimislaeva Kalypso järgi.
Populaarses filmisarjas “Kariibi mere piraadid“ kujutatakse Kalypsot jumalannana, kes on jäänud lõksu inimkehasse.
Haljava vald

Haljava vald (saksa keeles Hallinap) oli vald Harjumaal Harju-Jaani kihelkonnas. Vald eksisteeris 1866–1890 ja siis liideti see vald Anija vallaga.
Merihumur (perekond)

Merihumur (Honckenya; sünonüüm Honkenya) on taimeperekond nelgiliste sugukonnas.
Eestis on levinud merihumur.
Anders Södergren

Anders Södergren (sündinud 17. mail 1977 Söderhamnis) on Rootsi murdmaasuusataja, kes on võitnud mitu suurvõistluste medalit.
Södergren sai 2003. aasta maailmameistrivõistlustel Val di Fiemmes 50 km distantsil vabastiilis hõbemedali, kaotades võitjale Martin Koukalile 15 sekundiga. Lisaks sõitis ta 4×10 km teatesõidus avavahetuse Rootsi meeskonnas, kes sai Norra ja Saksamaa järel pronksmedali. 2006. aasta olümpiamängudel Torinos sõitis ta teatesõidus teist vahetust ja sai jälle pronksmedali. 2007. aasta MM-il Sapporos tuli järjekordne pronksmedal teatesõidus. 2009. aasta MM-il Liberecis võitis Södergren hõbemedali. 2010. aasta taliolümpiamängudel Vancouveris aitas ta teatesõidus Rootsil võita kuldmedali; Södergren kolmandat vahetust. 2011. aasta MM-il Oslos suusatas ta samuti kolmandat vahetust, kui võideti hõbemedal.
2014. aasta taliolümpiamängudel avatseremoonial Sotšis oli Rootsi lipukandja.
Maailmakarikavõistlustel on Södergren võitnud kolm etappi. Esimese etapivõidu sai ta 50 km vabatehnikadistantsil Holmenkollenis 11. märtsil 2006. Lisaks on ta olnud neli korda teine ja seitse korda kolmas (seisuga 15. jaanuar 2015).
2006. aasta Hispaania Grand Prix

2006. aasta Vormel 1 etapp Hispaania Grand Prix (ametliku nimega XLVIII Gran Premio Telefónica de España) toimus 14. mail Barcelonas Kataloonia ringrajal.
See oli hooaja kuues etapp.
Sõideti 66 ringi.
Osa võttis 11 kaheliikmelist meeskonda.
Sõidu võitis Fernando Alonso (Renault), teine oli Michael Schumacher (Ferrari) ja kolmas Giancarlo Fisichella (Renault).